Á təm nâ, profɛ́d ā ngāzu ábə Akhab, ǹkúkúmá yā Ísraɛ̂l, nyé nâ: “Ǹtondôbə a dzó nâ: Yə o yénē yǎ fɔ̄ɔ̄ é mod etítíb bod ásə̄ nyɔ́ ? Yénə́, mazu bɔ́ və̄ á mɔ́ móe ámōs nyū; ó zū hḿ yə̌m naa mǎ mə̄ nə́ Ńtondôbə.” 14Ńdɔ Akhab a ngásíli nâ: “Ai bəzá wayi ma bɔ́ və̄ ?” Nyé nâ: “Ǹtondôbə a dzó nâ: “Ai bitɔ́tɔbɔ̌ yā bīwóge bitɔ́g.” Akhab nyé nâ: “Zá ā yi tádī bītá ?” Profɛ́d nyé nâ: “Wǎ !” 15Ńdɔ a ngáláŋ bifɔlɔgɔ bə́ngɔ́mɔnǎ yā bīwóge bitɔ́g, bí ngábə́ miǹtɛd mim̀bɛ́ ai məwóm mə́lɛ́ ai bibɛ̄. Á mvús dzābá, ńdɔ a ngáláŋ bod bə́sə̄ yā Ísraɛ̂l, bakúda zamgbál. 16Ńdɔ̄ bə́ ngátíē ai zǎŋ amǒs hála Ben Hadad a ngə́lə́ á sɔ̂g bilám á bibə̌m á sí, nyémēn ai míńkúkúmá mə̄wóm mə́lɛ́ ai míbɛ̄ yā mí vɔ́ligi nyé á bītá. 17Bifɔlɔgɔ bə́ngɔ́mɔnǎ yā bīwóge bitɔ́g bə́ tádí tíē ósū. Ńdɔ̄ bə́ ngálóm kǎd Ben Habad nâ: “Bod bə́ kwí á Samaría.” 18Nyé nâ: “Ngə́ bə́ kwí ású mvɔ̄í, nɔŋán bɔ́ bə́ tála; ngə́ bə́ kwí ású bítá, nɔŋán bɔ́ bə́ tála.” 19Ńdɔ̄ é bod bá bə́ ngákwí á tísɔn, bifɔlɔgɔ bə́ngɔ́mɔnǎ yā bīwóge bitɔ́g, ai ńsámbá bítá ó ngábə́ toŋo bɔ́ á mvús. 20Mod ósə a ngáwé é mod woé; Aram a túbu, Ísraɛ̂l ǎ ngákə a tsídan nyé hədá, ńdɔ Ben Hadad, ǹkúkúmá yā Aram a ngátúb á ékabilí bân bəwulǔ bikabili. 21Ńdɔ ǹkúkúmá yǎ Ísraɛ̂l a ngákwí, a mǎn bímī bikabilí ai bikálíg a bímí Aram m̀bə̂ m̀bímán. 22Ńdɔ profɛ́d á ngasúbu babi ai ǹkúkúmá yǎ Ísraɛ̂l, nyé ai nyé nâ: “Tómó nyɔ́l ai azombo, ó fas m̀bəŋ é dzam wǎyəan bɔ; amú ḿbú wázu, ńkúkúmá yā Aram ǎ yi sɔ́ lúman ai wa.”